CELEX: 32014R0277
Language: et
Date: 2014-03-19 00:00:00
Title: Komisjoni rakendusmäärus (EL) nr 277/2014, 19. märts 2014 , millega tehakse erand nõukogu määrusest (EÜ) nr 1967/2006 seoses Sloveenia territoriaalvetes kalapüügiga tegelevate volantina -traalerite miinimumkaugusega rannikust ja vee miinimumsügavusega nende kasutamisel

20.3.2014   
            
            
               ET
            
            
               Euroopa Liidu Teataja
            
            
               L 82/1
            
         
      KOMISJONI RAKENDUSMÄÄRUS (EL) nr 277/2014,
   19. märts 2014,
   millega tehakse erand nõukogu määrusest (EÜ) nr 1967/2006 seoses Sloveenia territoriaalvetes kalapüügiga tegelevate volantina-traalerite miinimumkaugusega rannikust ja vee miinimumsügavusega nende kasutamisel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, (1) eriti selle artikli 13 lõiget 5,
   ning arvestades järgmist:
   
               (1)
            
            
               Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine kaldast kuni 3 meremiili kaugusel või kuni 50 m kaugusel samasügavusjoonest, kui kõnealune sügavus saavutatakse kaldale lähemal.
            
         
               (2)
            
            
               Liikmesriigi taotluse korral võib komisjon teha erandi määruse (EÜ) nr 1967/2006 artikli 13 lõikest 1, tingimusel et täidetud on teatavad artikli 13 lõigetes 5 ja 9 sätestatud tingimused.
            
         
               (3)
            
            
               Komisjon sai 8. veebruaril 2013 Sloveenialt taotluse teha erand kõnealuse määruse artikli 13 lõike 1 esimesest lõigust, et kasutada volantina-traalereid Sloveenia territoriaalvetes, mille sügavus on alla 50 m ja mis asuvad kaldast 1,5–3 meremiili vahelisel alal.
            
         
               (4)
            
            
               Taotlus hõlmab laevu, mis on püügiregistris olnud kauem kui viis aastat ning tegutsevad vastavalt majandamiskavale, mille Sloveenia on 13. veebruaril 2014 (2) vastu võtnud kooskõlas määruse (EÜ) nr 1967/2006 artikli 19 lõikega 2. Kõnealused laevad on lisatud nimekirja, mis on komisjonile edastatud vastavalt määruse (EÜ) nr 1967/2006 artikli 13 lõike 9 nõuetele.
            
         
               (5)
            
            
               Majandamiskavaga tagatakse, et tulevikus püügikoormust ei suurendata, sest kalapüügiload väljastatakse ainult Sloveenia poolt juba eelnevalt püügiloa saanud konkreetsele 12 laevale, mille püügikoormus on kokku 178 tonni.
            
         
               (6)
            
            
               Sloveenia esitas erandi tegemiseks ajakohastatud teaduslikud ja tehnilised põhjendused.
            
         
               (7)
            
            
               Kalanduse teadus-, tehnika- ja majanduskomitee (STECF) hindas oma täiskogu istungil 8.–12. aprillil 2013. aastal Sloveenia eranditaotlust ja sellega seotud majandamiskava projekti.
            
         
               (8)
            
            
               Sloveenia eranditaotluses on täidetud määruse (EÜ) nr 1967/2006 artikli 13 lõigetes 5 ja 9 sätestatud tingimused.
            
         
               (9)
            
            
               Eelkõige on tegemist eriliste geograafiliste piirangutega, sest Sloveenia territoriaalvete sügavus ei ole üheski kohas 50 meetrit. Põhjatraalerid, sealhulgas volantina-traalerid, tegutsevad seega praegu üksnes kaugemal kui 3 meremiili, kus püügipiirkonnad on oluliselt piiratud kaubanduslike laevateedena kasutatava ala tõttu.
            
         
               (10)
            
            
               
                  Volantina-traaliga püük ei ole võimalik muude kalapüügivahenditega. Kõnealusel püügil ei ole märkimisväärset mõju merekeskkonnale, sealhulgas kaitstud elupaikadele, ning see ei häiri selliste laevade tegevust, mis kasutavad muid kalapüügivahendeid kui traalid, noodad või teised samalaadsed veetavad võrgud.
            
         
               (11)
            
            
               Sloveenia taotletud erand mõjutab vaid väheseid laevu (12 laeva). Kõnealuste laevade registreerimisnumbrid on esitatud majandamiskavas.
            
         
               (12)
            
            
               Asjaomane püük vastab määruse (EÜ) nr 1967/2006 artikli 4, artikli 8 lõike 1 punkti h ja artikli 9 lõike 3 nõuetele. Volantina-traalerite tegevus on reguleeritud Sloveenia majandamiskavaga, millega tagatakse, et määruse (EÜ) nr 1967/2006 III lisas esitatud liikide püük oleks minimaalne.
            
         
               (13)
            
            
               
                  Volantina-traalerite tegevuse eesmärk ei ole püüda peajalgseid.
            
         
               (14)
            
            
               Sloveenia majandamiskavaga on hõlmatud kalapüügi seire meetmed ning seega on täidetud määruse (EÜ) nr 1967/2006 artikli 13 lõike 9 kolmandas lõigus ning nõukogu määruse (EÜ) nr 1224/2009 (3) artiklites 14 ja 15 sätestatud tingimused.
            
         
               (15)
            
            
               Seetõttu tuleks taotletud erandit lubada.
            
         
               (16)
            
            
               Sloveenia peaks esitama komisjonile aruande ettenähtud ajaks ja kooskõlas Sloveenia majandamiskavas kehtestatud seirekavaga.
            
         
               (17)
            
            
               Erandi kehtivusaja piiramine annab võimaluse võtta parandavaid majandamismeetmeid juhul, kui komisjonile esitatud aruandest ilmneb püütava liigi puudulik kaitsestaatus, samuti võimaldab erandi piiratud kehtivusaeg koguda paremaid teadusandmeid majandamiskava täiustamiseks.
            
         
               (18)
            
            
               Käesoleva määrusega ette nähtud meetmed on kooskõlas kalanduse ja vesiviljeluse korralduskomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erand
   Määruse (EÜ) nr 1967/2006 artikli 13 lõiget 1 ei kohaldata Sloveenia territoriaalvetes – sügavusest olenemata 1,5 kuni 3 meremiili kaugusel kaldast – järgmiste volantina-traalerite suhtes:
   
               a)
            
            
               Sloveenia majandamiskavas esitatud registreerimisnumbriga traalerid;
            
         
               b)
            
            
               traalerid, mis on püügiregistris olnud kauem kui viis aastat ning mis tulevikus ei suurenda kehtestatud püügikoormust, ning
            
         
               c)
            
            
               traalerid, millel on püügiluba ja mis tegutsevad Sloveenia poolt vastavalt määruse (EÜ) nr 1967/2006 artikli 19 lõikele 2 vastu võetud majandamiskava kohaselt.
            
         Artikkel 2
   Seirekava ja aruanne
   Sloveenia esitab komisjonile kolme aasta jooksul alates käesoleva määruse jõustumisest aruande, mis on koostatud vastavalt artikli 1 punktis c osutatud majandamiskavas kehtestatud seirekavale.
   Artikkel 3
   Jõustumine ja kohaldamisaeg
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
   Seda kohaldatakse kuni 23. märtsini 2017.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. märts 2014
      
         
            Komisjoni nimel
         
         
            president
         
         José Manuel BARROSO
         
      
   
   
      (1)  ELT L 36, 8.2.2007, lk 6.
   
      (2)  13. veebruari 2014. aasta otsus nr 34200-2/2014/4.
   
      (3)  Nõukogu määrus (EÜ) nr 1224/2009, 20. november 2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).